РЕПУБЛИКА СРБИЈА

НАРОДНА СКУПШТИНА

01 Број 06-2/493-21

2. децембар 2021. године

Б е о г р а д

**З А П И С Н И К**

**ДЕВЕТЕ СЕДНИЦЕ ДРУГОГ РЕДОВНОГ ЗАСЕДАЊА**

**НАРОДНЕ СКУПШТИНЕ РЕПУБЛИКЕ СРБИЈЕ У 2021. ГОДИНИ, ОДРЖАНЕ 2. ДЕЦЕМБРА 2021. ГОДИНЕ**

Седница је почела у 12 часова и 15 минута.

Седници је председавао Ивица Дачић, председник Народне скупштине.

Председник је, на основу службене евиденције о присутности народних посланика, констатовао да седници присуствујe 117 народних посланика, а применом електронског система за гласање утврђено је да је у сали присутно 140 народних посланика, односно да је присутна већина од укупног броја народних посланика и да постоје услови за рад Народне скупштине, у смислу члана 88. став 5. Пословника Народне скупштине.

Народни посланик Небојша Бакарец, представник Посланичке групе „Александар Вучић - за нашу децу“ затражио је на основу члана 287. Пословника, обавештењe, односно објашњењe од Министарствa унутрашњих послова, Заштитника грађана, Повереника за заштиту равноправности и Фудбалског савеза Србије.

Председник је обавестио да је спречен да седници присуствује народни посланик Милан Урошевић.

Према евиденцији Службе Народне скупштине, седници нису присуствовали, а нису обавестили о спречености, народни посланици: Андријана Аврамов, Загорка Алексић, Светозар Андрић, Душан Бајатовић, Арђенд Бајрами, др Марко Богдановић, Сандра Божић, Јелисавета Вељковић, Соња Влаховић, Никола Војиновић, Владимир Ђукановић, Милан Ђурица, Владан Заграђанин, Крсто Јањушевић, мр Јадранка Јовановић, доц. др Михаило Јокић, Сандра Јоковић, Рајко Капелан, Ана Караџић, Драгомир Карић, Јован Колунџија, Маријана Крајновић, Стефан Кркобабић, Никола Лазић, др Дарко Лакетић, Јанко Лангура, Софија Максимовић, Љиљана Малушић, Рајка Матовић, Јелена Мијатовић, Оливера Недељковић, др Балинт Пастор, Мира Петровић, Тамара Пилиповић, Милена Поповић, Марина Рагуш, Никола Радосављевић, Катарина Ракић, Живота Старчевић, Смиља Тишма, Србислав Филиповић, Ацо Петровић, Љиљана Кузмановић - Вујаковић, Марина Мирковић, Мина Китановић, Никола Кожовић, Јелена Стевановић и др Амела Лукач Зоранић.

Председник је, у име народних посланика и у своје име, поздравио представнике Делегације Европске уније у Републици Србији и представнике Националног конвента о Европској унији, који су седницу Народне скупштине пратили са галерије Велике сале Дома Народне скупштине.

Затим је Народна скупштина прешла на утврђивање дневног реда.

Изјашњавајући се о предлозима за допуну предложеног дневног реда, Народна скупштина није прихватила: предлог народног посланика Бојана Торбице да се дневни ред седнице допуни тачком - Предлог одлуке о образовању Комисије за истрагу и утврђење броја жртава агресије НАТО пакта 1999. године, који су Народној скупштини поднели народни посланици Ђорђе Комленски, Маријан Ристичевић, Ана Караџић и Бојан Торбица 16. новембра 2020. године (након образложења народног посланика Бојана Торбице, од 149 присутних народних посланика, 14 је гласало за, а 135 није гласало), предлог народног посланика Мирсада Хоџића да се дневни ред седнице допуни тачком - Предлог резолуције о геноциду у Сребреници, који су Народној скупштини поднели народни посланици Енис Имамовић, Шаип Камбери, Селма Кучевић, Надије Бећири, Мирсад Хоџић и Арђенд Бајрами 9. јуна 2021. године (након образложења народног посланика Мирсада Хоџића, од 148 присутних народних посланика, четири су гласала за, 21 против, а 123 нису гласала) и предлог народног посланика Маријана Ристичевића, да се дневни ред седнице допуни тачком - Предлог резолуције о злочинима у и око Сребренице од 1992. до 1995. године, који је поднео Народној скупштини 17. јуна 2021. године (након образложења народног посланика Маријана Ристичевића, од 146 присутних народних посланика, 31 је гласао за, а 115 није гласало).

Народна скупштина је, већином гласова (од 147 присутних народних посланика, 141 је гласао за, а шест није гласало), прихватила предлог народног посланика др Александра Мартиновића да се обави:

**заједнички јединствени претрес о:**

**- Предлогу закључка поводом представљања Извештаја Европске комисије о Републици Србији за 2021. годину,** који је поднело 15 народних посланика (број 337-1938/21 од 9. новембра 2021. године) и

**- Предлогу одлуке о изменама Одлуке о избору чланова и заменика чланова одбора Народне скупштине Републике Србије,** који је поднела Посланичка група „Александар Вучић – за нашу децу“ (број 02-2030/21 од 16. новембра 2021. године).

Народна скупштина је, већином гласова (од 146 присутних народних посланика, 141 је гласао за, а пет није гласало), утврдила дневни ред Девете седнице Другог редовног заседања Народне скупштине Републике Србије у 2021. години, у целини.

**Тако утврђени дневни ред је следећи:**

**1. Предлог закључка поводом представљања Извештаја Европске комисије о Републици Србији за 2021. годину,** који је поднело 15 народних посланика (број 337-1938/21 од 9. новембра 2021. године)

**2. Предлог одлуке о изменама Одлуке о избору чланова и заменика чланова одбора Народне скупштине Републике Србије,** који је поднела Посланичка група „Александар Вучић – за нашу децу“ (број 02-2030/21 од 16. новембра 2021. године).

Председник је, сагласно члану 90. став 1. Пословника Народне скупштине, обавестио да су позвани да седници присуствују: Ана Брнабић, председник Владе, Јадранка Јоксимовић, министар за европске интеграције, Гордана Чомић, министар за људска и мањинска права и друштвени дијалог и Маја Поповић, министар правде.

Затим је Народна скупштина прешла на рад по утврђеном дневном реду седнице, односно на заједнички јединствени претрес о предлозима аката из тачака 1. и 2. дневног реда.

Председник је, сагласно члану 92. став 2. и члану 192. став 3, а сходно члану 157. став 2. Пословника, **отворио заједнички јединствени претрес о:**

**- Предлогу закључка поводом представљања Извештаја Европске комисије о Републици Србији за 2021. годину** и

**- Предлогу одлуке о изменама Одлуке о избору чланова и заменика чланова одбора Народне скупштине Републике Србије.**

Предлог закључка образложила је представник предлагача - народни посланик Елвира Ковач (затим је председавајући др Владимир Орлић, потпредседник Народне скупштине, сагласно члану 27. и члану 87. ст. 2. и 3. Пословника, продужио рад седнице Народне скупштине и после 18,00 часова), а затим се за реч јавила Ана Брнабић, председник Владе.

У заједничком јединственом претресу о предлозима аката, учествовали су народни посланици: мр Ђорђе Косанић, представник Посланичке групе ЈЕДИНСТВЕНА СРБИЈА (ЈС), Самир Тандир, председник Посланичке групе „СТРАНКА ПРАВДЕ И ПОМИРЕЊА СПП - УЈЕДИЊЕНА СЕЉАЧКА СТРАНКА УСС“ (поводом чијег излагања се за реч јавила председник Владе Ана Брнабић, а реплицирао јој је народни посланик Самир Тандир), др Муамер Бачевац, представник Посланичке групе Социјалдемократска партија Србије (поводом чијег излагања се за реч јавила Гордана Чомић, министар за људска и мањинска права и друштвени дијалог), Розалија Екрес, представник Посланичке групе САВЕЗ ВОЈВОЂАНСКИХ МАЂАРА, Немања Јоксимовић, представник Посланичке групе „Александар Вучић - за нашу децу“, проф. др Јахја Фехратовић, Владан Глишић (поводом чијег излагања су се за реч јавиле Ана Брнабић, председник Владе и представник предлагача - народни посланик Елвира Ковач, након чега се за реплику јавио народни посланик Немања Јоксимовић), Душица Стојковић, Акош Ујхељи, Милија Милетић, Весна Марковић, Милан Радин (поводом чијег излагања се за реч јавила министар Гордана Чомић, након чега се за реплику јавио народни посланик Милан Радин, а затим се за реч јавила Ана Брнабић, председник Владе), Снежана Пауновић, Ана Пешић и представник предлагача - народни посланик Елвира Ковач.

Затим је председник закључио заједнички јединствени претрес о предлозима аката из тачака 1. и 2. дневног реда.

Председник је, сагласно члану 87. став 5. Пословника, одредио четвртак, 2. децембар 2021. године, са почетком у 18,00 часова, као Дан за гласање о тачкама дневног реда Девете седнице Другог редовног заседања Народне скупштине Републике Србије у 2021. години.

Применом електронског система за гласање утврђено је да су у сали присутна 162 народна посланика, односно да је присутна већина од укупног броја народних посланика и да постоје услови за одлучивање.

Затим је Народна скупштина прешла на одлучивање.

**1. тачка дневног реда - ПРЕДЛОГ ЗАКЉУЧКА ПОВОДОМ ПРЕДСТАВЉАЊА ИЗВЕШТАЈА ЕВРОПСКЕ КОМИСИЈЕ О РЕПУБЛИЦИ СРБИЈИ ЗА 2021. ГОДИНУ**

Народна скупштина је, већином гласова (од 167 присутних народних посланика, 165 је гласало за, а два нису гласала), прихватила Предлог закључка поводом представљања Извештаја Европске комисије о Републици Србији за 2021. годину, у целини.

**2. тачка дневног реда - ПРЕДЛОГ ОДЛУКЕ О ИЗМЕНАМА ОДЛУКЕ О ИЗБОРУ ЧЛАНОВА И ЗАМЕНИКА ЧЛАНОВА ОДБОРА НАРОДНЕ СКУПШТИНЕ РЕПУБЛИКЕ СРБИЈЕ**

Народна скупштина је, већином гласова свих народних посланика (од 167 присутних народних посланика, 166 је гласало за, а један није гласао), усвојила Предлог одлуке о изменама Одлуке о избору чланова и заменика чланова одбора Народне скупштине Републике Србије, у целини.

Пошто је Народна скупштина обавила разматрање и одлучивање о свим тачкама дневног реда седнице, председник Народне скупштине је, сагласно члану 102. Пословника, закључио Девету седницу Другог редовног заседања Народне скупштине Републике Србије у 2021. години.

Седница је закључена у 18 часова и 5 минута.

ГЕНЕРАЛНИ СЕКРЕТАР ПРЕДСЕДНИК

 Вељко Одаловић Ивица Дачић